b"\n_START_ARTICLE_\nOvergangsrite\n_START_SECTION_\nSeparasjonen\n_START_PARAGRAPH_\nSeparasjonen, eller atskillelsen, kjennetegnes av en tilbaketrekning fra en fast posisjon innenfor en sosial struktur, og individet vil v\xc3\xa6re i en tilstand som er annerledes enn den han eller hun befinner seg i til hverdags. Hvis vi bruker gravferdsritualet i Norge som empirisk bakgrunn, best\xc3\xa5r separasjonsfasen ofte i at en person sykemeldes, og dermed trekker seg ut av sin vanlig status som arbeidstager. D\xc3\xb8d kan ogs\xc3\xa5 f\xc3\xb8re til at man mister sin status som ektefelle, som junior, som fattig. I Norge kjennetegnes tiden rett etter et d\xc3\xb8dsfall av at familien trekker seg ut av det offentlige og sosiale rom og intensiverer privatlivet. I nesten alle religioner inneholder separasjonsriter renselsesriter. I forbindelse med d\xc3\xb8d kan vi definere likstellet som en renselse av rituell framfor hygienisk karakter.\n_START_SECTION_\nLiminalitet\n_START_PARAGRAPH_\nDen liminale fasen har ogs\xc3\xa5 klare fellestrekk p\xc3\xa5 tvers av ulike kulturer. Liminalfasen beskrives i faglitteraturen som en 'hverken-eller' fase, en tid hvor man ikke innehar sin forrige status men heller ikke har f\xc3\xa5tt sin nye. Den kjennetegnes dermed av \xc3\xa5 v\xc3\xa6re en tvetydig tilstand; man er verken barn eller voksen, verken d\xc3\xb8d eller levende, verken gift eller ugift. Den eller de som befinner seg i denne fasen er ogs\xc3\xa5 p\xc3\xa5 et eller annet vis isolert \xe2\x80\x93 fysisk eller symbolsk \xe2\x80\x93 fra resten av samfunnet. Liminalfasen kjennetegnes ogs\xc3\xa5 ved at autoriteter framheves gjennom oppl\xc3\xa6ring av noviser. Det vil si at de som besitter en viss type kunnskap fungerer som spesialister i denne fasen. Igjen med eksempel fra norsk gravferd er det tydelig hvordan en religi\xc3\xb8s spesialist \xe2\x80\x93 presten \xe2\x80\x93 som sv\xc3\xa6rt sjelden er del av dagliglivet til nordmenn, f\xc3\xa5r en betydelig rolle. Liminalfasen kjennetegnes ogs\xc3\xa5 ved at alle deltagerne innehar en lik strukturell posisjon, rik eller fattig; i denne perioden har de samme status \xe2\x80\x93 eller mangel p\xc3\xa5 status. Et eksempel er draktene muslimene b\xc3\xa6rer p\xc3\xa5 pilegrimsreisen som gj\xc3\xb8r det umulig \xc3\xa5 gjennom ytre tegn vise klasse eller nasjonal tilh\xc3\xb8righet.\n_START_SECTION_\n\xc3\x85ret og livet\n_START_PARAGRAPH_\nOvergangsritualer kan v\xc3\xa6re knyttet til \xc3\xa5rssykluser og innvielser av nye steder, men overgangsriter knyttet til et individs livssyklus er de mest universelle. I alle kulturer er det noen av overgangene i et menneskets liv som markeres, og disse er sv\xc3\xa6rt ofte knyttet til religion. Til og med i det som gjerne beskrives som det sekul\xc3\xa6re vesten, er slike riter knyttet til religion (I Norge er for eksempel 90% av alle gravferder et kristent ritual).\n_START_SECTION_\nI j\xc3\xb8dedommen\n_START_PARAGRAPH_\nHelt sentralt for de j\xc3\xb8diske overgangsritualene er det klare bindeledd til bibelske hendelser, og at ritualenes form er fastsatt i et hellig skrift, Talmud. Til tross for en del lokale varianter er nok de j\xc3\xb8diske overgangsritualene mer ensartete enn innenfor de andre verdensreligionene. I det siste \xc3\xa5rhundre har j\xc3\xb8dedommen blitt delt i fire retninger; ortodoks j\xc3\xb8dedom, konservativ j\xc3\xb8dedom, reformj\xc3\xb8dedom og rekonstruksjonistisk j\xc3\xb8dedom. Disse varierer en god del med hensyn til liturgi og handlingsforl\xc3\xb8p i de livssykliske ritene. Reformj\xc3\xb8dedom har for eksempel dannet nye ritualer som gjelder for kvinner._NEWLINE_Et av de viktigste overgangsritene er navngivning og omskj\xc3\xa6ringsriten for guttebarn. Dette viser klart hvordan ritualets meningsinnhold er knyttet til en bestemt bibelhistorie. N\xc3\xa5r gutter blir 13, og n\xc3\xa5r jenter blir 12 feires bar mitsva for guttene og bat mitsva for jentene. Etter en periode med oppl\xc3\xa6ring f\xc3\xa5r guttene lese fra Toraen i synagogen. Det er bare i ortodoks j\xc3\xb8dedom at kvinner helt bestemt ikke skal delta i det offisielle gudstjenesteliv, og derfor ikke feirer bat mitsva. Bryllupet betegnes i j\xc3\xb8dedommen som inngangen til den ideelle menneskelige relasjon; med direkte referanse til 2. Mos 18,24.\n_START_SECTION_\nI hinduismen\n_START_PARAGRAPH_\nHinduismen best\xc3\xa5r av mange ulike retninger, og hinduer som gruppe tilh\xc3\xb8rer s\xc3\xa5 mange ulike tradisjoner; det er derfor vanskelig \xc3\xa5 snakke om for eksempel ett hindu f\xc3\xb8dselsritual._NEWLINE_Navnet p\xc3\xa5 overgangsriter i hinduismen er samsara, og dette er riter som if\xc3\xb8lge teologien skal forberede en person til en ny funksjon gjennom \xc3\xa5 tilf\xc3\xb8re personen nye kvaliteter, eller det er riter som skal fjerne urenhet forbundet med tidligere status. I hinduismens hellige tekster framheves bryllupsritualet som det viktigste av de livssykliske ritene._NEWLINE_N\xc3\xa5r det gjelder riter knyttet til barn er disse noe spesielle i hinduismen fordi de begynner f\xc3\xb8r barnet er f\xc3\xb8dt. Tre ritualer skal sikre morens og fosterets sikkerhet, og p\xc3\xa5 den 10. eller 11. dag etter f\xc3\xb8dselen gjennomf\xc3\xb8res navngivningsritualet. Alle ritene forbundet med barndom har som m\xc3\xa5l \xc3\xa5 beskytte og styrke barnet, det er f\xc3\xb8rst ved ten\xc3\xa5rene at overgangsritualene blir knyttet til et sosialt ansvar. Overgangen fra barn til voksen inneb\xc3\xa6rer forberedelse i kunnskapen som kreves som voksen. Det er alltid en religi\xc3\xb8s l\xc3\xa6rer som f\xc3\xb8lger ungdommene, men selve ritualet varierer med hensyn til kastetilh\xc3\xb8righet. For brahmans\xc3\xb8nner inneb\xc3\xa6rer overgangsritualet flere \xc3\xa5rs opphold hos en l\xc3\xa6remester._NEWLINE_Gravferdsriten i hinduismen skal forberede en person p\xc3\xa5 eksistensen etter d\xc3\xb8den. Kremering er den vanligste formen for begravelse i hinduismen og i de vediske tekstene beskrives kremeringen som et siste offer hvor det er ens egen kropp som ofres i flammene. Fra dette offeret vil den avd\xc3\xb8de personen bli f\xc3\xb8dt igjen i en ny eksistens sammen med sine forfedre. Men f\xc3\xb8rst vil den avd\xc3\xb8de leve som gjenferd i en liminal periode p\xc3\xa5 ca. 12 dager. P\xc3\xa5 den 12. dagen holdes det inkorporasjonsriter for da skal avd\xc3\xb8de inn i sine forfedres verden. Det er i faglitteraturen ofte p\xc3\xa5pekt det bemerkelsesverdige i at det i de religi\xc3\xb8se tekstene om gravferd ikke refereres til den vanlige troen p\xc3\xa5 gjenf\xc3\xb8delse.\n_START_SECTION_\nI islam\n_START_PARAGRAPH_\nOmskj\xc3\xa6ring st\xc3\xa5r ikke nevnt i Koranen, men omskj\xc3\xa6ring av guttebarn er sunna (tradisjon) innenfor Islam. Omskj\xc3\xa6ring er dermed ikke et p\xc3\xa5bud fra skriftene, slik det er i j\xc3\xb8dedommen._NEWLINE_I muslimske samfunn best\xc3\xa5r nesten alle overgangsritualer av en blanding av universelle islamske tradisjoner og lokale varianter. Flere steder best\xc3\xa5r ritene av gamle tradisjoner som i utgangspunktet ikke var knyttet til islam, men senere har blitt tillagt en islamsk tolkning. B\xc3\xa5de f\xc3\xb8dsels-, pubertets-, bryllups- og d\xc3\xb8dsriter er derfor sv\xc3\xa6rt forskjellig i form fra land til land. Dette resulterer i at ritualer blant muslimer ett sted ikke blir ansett som islamsk av muslimer andre steder._NEWLINE_Giftem\xc3\xa5let er for eksempel en sekul\xc3\xa6r kontrakt, og islam foreskriver ingen fast seremoni. Noen steder, som i Egypt, er bryllupet et sv\xc3\xa6rt viktig ritual som i sterk grad symboliserer kvinnens nye status som voksen og hennes nye slektstilh\xc3\xb8righet, mens p\xc3\xa5 Sumatra er bryllupet et lite ritualet som faller helt i skyggen av riter knyttet til f\xc3\xb8rstef\xc3\xb8dte. Her er det f\xc3\xb8rst n\xc3\xa5r kvinner f\xc3\xa5r et barn at de oppn\xc3\xa5r status som voksen._NEWLINE_Begravelsen er det overgangsritualet som ligner mest over hele den muslimske verden. Er d\xc3\xb8den ventet, skal ritualene begynne f\xc3\xb8r den inntreffer med resitering fra Koranen for den d\xc3\xb8ende. Rett etter d\xc3\xb8d skal \xc3\xb8yne og munn lukkes og armene strekkes ned langs kroppen, og ansiktet skal legges mot Mekka. Avd\xc3\xb8de skal stelles av en fra samme kj\xc3\xb8nn. Selve gravleggelsen skal skje samme d\xc3\xb8gn som d\xc3\xb8den inntraff. Ved graven leser en religi\xc3\xb8s leder en b\xc3\xb8nn. Etter begravelsen skal alle f\xc3\xb8lge med til avd\xc3\xb8des hjem hvor det serveres mat. If\xc3\xb8lge Koranen skal det s\xc3\xb8rges i fellesskap i tre dager. Men Koranen p\xc3\xa5peker ogs\xc3\xa5 at siden d\xc3\xb8den er forbundet med Guds vilje forventes det av en muslim \xc3\xa5 akseptere tapet d\xc3\xb8den gir. Det eneste overgangsritualet som er detaljert beskrevet og felles for muslimer over hele verden er ikke knyttet til en livssyklus, men til en statusendring som muslim; pilegrimsturen til Mekka."